बीवी पर हमले के आरोप में कन्नड़ अभिनेता दर्शन गिरफ्तार  
दर्शन को अपनी पत्नी पर रिवाल्वर से हमला करने, धमकाने और हत्या का प्रयास करने सहित कई आरोपों के तहत गिरफ्तार कर लिया गया।
लोकप्रिय कन्नड़ फिल्म अभिनेता दर्शन को कथित तौर पर अपनी पत्नी पर रिवाल्वर से हमला करने, धमकाने और हत्या का प्रयास करने सहित कई आरोपों के तहत गिरफ्तार कर लिया गया।  पुलिस ने बताया कि अस्पताल के सघन चिकित्सा कक्ष में उपचाराधीन दर्शन की पत्नी विजयालक्ष्मी की शिकायतों के आधार पर अभिनेता को हिरासत में लिया गया है। पुलिस ने कहा कि अभिनेता के खिलाफ आईपीसी की विभिन्न धाराओं, जिसमें 307 (हत्या का प्रयास) और आर्म्स एक्ट शामिल है, के तहत मामला दर्ज किया है।  शिकायत में विजय लक्ष्मी ने आरोप लगाया है कि अभिनेता उन्हें और उनके तीन साल के बच्चे को प्रताड़ित किया करते थे। पुलिस ने बताया कि दर्शन के साथ लड़ाई-झगड़े के बाद विजयलक्ष्मी अपने बच्चे के साथ गुरुवार शाम अपने दोस्त के घर चली गई थी। बाद में अभिनेता वहां पहुंचे और कार में अपनी पत्नी और बच्ची को लेकर लौटने लगे। रास्ते में नशे की स्थिति में उनके पति ने उन पर हमला किया।  दर्शन कन्नड़ फिल्म में खलनायक की भूमिका निभाने वाले टोदीपा श्रीनिवास के बेटे हैं। उन्होंने कई फिल्मों में काम किया है, उनके ढ़ेर सारे प्रशंसक हैं। अभिनेता दर्शन ने विजयलक्ष्मी के साथ सात साल पहले प्रेम विवाह किया था।